ผลสำเร็จผลักดัน “ข้าวหอมมะลิทุ่งกุลาร้องไห้” สู่ตลาดออสเตรีย
นายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ เปิดเผยว่า ไทยเร่งผลักดันสินค้าสิ่งบ่งชี้ทางภูมิศาสตร์ (GI) ข้าวหอมมะลิทุ่งกุลาร้องไห้ เข้าสู่ตลาดออสเตรีย หลังจากจัดกิจกรรมส่งเสริมการตลาดข้าวไทยให้กับผู้ซื้อและผู้นำเข้าชาวออสเตรีย โดยทูตพาณิชย์ประจำประเทศออสเตรียรายงานว่า ผู้นำเข้าแรกได้สั่งซื้อข้าวล็อตแรกประมาณ 1 ตู้คอนเทนเนอร์ และได้มีการส่งมอบสินค้าเป็นที่เรียบร้อย โดยสินค้าถูกขนส่งมาถึงกรุงเวียนนาเมื่อวันที่ 20 มิถุนายน 2565 ที่ผ่านมา ทันทีที่ผู้นำเข้าได้เห็นสินค้า มีความพึงพอใจอย่างมากและคาดว่าสินค้าล็อตนี้จะได้รับการตอบรับอย่างสูงมากจากลูกค้าและจะถูกจำหน่ายหมดภายในระยะเวลาอันรวดเร็ว จึงได้ทำการติดต่อกับผู้ผลิตเพื่อขอสั่งซื้อข้าวล็อตต่อไปในทันที ความสำเร็จดังกล่าว เป็นไปตามยุทธศาสตร์ “เวียนนาโมเดล” มุ่งส่งเสริมข้าวหอมมะลิไทยในตลาดโลก เพื่อแข่งขันกับข้าวหอมจากประเทศอื่นๆ ที่ตีตลาดอย่างต่อเนื่อง โดยที่ผ่านมาได้สร้างความรู้ความเข้าใจแก่ผู้นำเข้าถึงความแตกต่างระหว่างข้าวหอมมะลิไทยและข้าวหอมทั่วไป ซึ่งยังคงมีความเข้าใจผิดอยู่มากในกลุ่มผู้บริโภค ผู้ประกอบการไทยสามารถเจรจาโน้มน้าวให้ผู้นำเข้าออสเตรียหลายรายหันมานำเข้าข้าวหอมมะลิไทยที่ได้รับเครื่องหมายรับรองของกรมการค้าต่างประเทศ และข้าวหอมมะลิทุ่งกุลาร้องไห้ ซึ่งเป็นสินค้าชนิดแรกของไทยที่ได้รับการขึ้นทะเบียน GI ของสหภาพยุโรปนอกจากนี้ ไทยเร่งการเจรจาจับคู่ธุรกิจ ระหว่างข้าวหอมมะลิทุ่งกุลาร้องไห้ตราศรีแสงดาวกับผู้นำเข้าอาหารในกรุงเวียนนา 2 ราย เพื่อพัฒนารูปแบบบรรจุภัณฑ์ให้ทัดเทียมกับสินค้าอื่นๆ ในออสเตรียได้ เนื่องจากข้าวหอมมะลิไทยและข้าวหอมมะลิทุ่งกุลาร้องไห้ เป็นข้าวเกรดพรีเมียมและมีคุณภาพดีกว่าข้าวหอมอื่นๆ รวมถึงมีจุดขายที่ทำให้สามารถจำหน่ายได้ในราคาที่สูง รวมทั้งใช้นวัตกรรมเพื่อลดต้นทุนให้ราคาข้าวอยู่ในระดับที่ผู้บริโภคยอมรับได้จัดสรรให้เกษตรกรได้รับผลตอบแทนที่คุ้มค่าและเป็นธรรม และสร้างการรับรู้ข้อมูลที่ถูกต้องเพื่อให้ผู้บริโภคเข้าใจและยอมจ่ายเงินมากกว่าเพื่อสินค้าที่ดีกว่า